**STROPI DE IUBIRE**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În zilele-astea, s-a răcit iubirea,

Mai cade câte-un strop pe un' te miri -

Tot mai străină este omenirea

De simțul autenticei iubiri...

Își face loc tot mai feroce ura,

Inundă inimi fără Dumnezeu,

Vedem cu ochiul liber viitura -

Băltește-n suflete și-atârnă greu...

Dar stropii de iubire încă pică

Din streașina credinței în Hristos,

Căci dragostea, de ură, n-are frică

Și ce-i urât transformă în frumos.

Și unde pică, stropul e minune

Și face cât iubirea ca întreg,

Iar cel iubit oricând îți poate spune

Că-n dragoste-orice lacrimi ți se șterg!

Da, stropii de iubire n-au să moară,

Vor dăinui și după acest veac

Și-n suflet dacă-un picur se strecoară,

Va crește, iar iubirea-ți va fi leac!